Petrák, Ľubomír, poslanec NR SR (2010-10-12):
Ďakujem pekne za slovo. Pán predsedajúci, pán minister, ctené kolegyne, kolegovia, dovoľte, aby sa aj ja zapojil do rozpravy o tomto zákone. Vystúpili predo mnou dvaja predrečníci, ktorí veľa z toho, o čom som chcel hovoriť, už povedali, takže nebudem sa opakovať, ale predsa považujem za potrebné vrátiť sa k trom bodom, o ktorých by som chcel hovoriť. Prvý bod, § 5 ods. 8 a 9 zákona, bolo to tu už dvakrát spomínané, pri výpočte základu dane zdravotníckych pracovníkov sa vypúšťa možnosť znížiť príjmy zo závislej činnosti o úhrady zdravotníckeho pracovníka za jeho ďalšie vzdelávanie. Týka sa to lekárov, zubných lekárov, sestier, pôrodných asistentiek, inými slovami, týka sa to ľudí, od ktorých je závislé zdravie a mnohokrát aj život nás všetkých. Týmto spôsobom hľadám niekde logiku tohto návrhu a ja tú logiku stále jednoducho neviem nájsť. Pre mňa logikou, že sa zjednocuje úprava pre všetkých platiteľov dane, nie je v žiadnom prípade postačujúca. Podľa mňa tento návrh je obludný v tom, že všetci títo pracovníci, o ktorých som hovoril, majú povinné členstvo zo zákona v profesných komorách, majú povinné vzdelávanie, sú povinní naháňať si kredity a za toto vzdelávanie si platiť. Ako ja súhlasím s tým, že sú povinní sa vzdelávať, súhlasím s tým, že sú povinní si zvyšovať svoju kvalifikáciu, lebo keď ja ako občan republiky prídem k lekárovi, v každom prípade mám záujem, aby som mal poskytnutú kvalitnú zdravotnú starostlivosť na úrovni doby a aby som z tej ordinácie vychádzal zdravší, ako keď som prišiel. Ale nechápem, kde je logika toho, že ich oberáme, na jednej strane im dávame zákonnú povinnosť sa vzdelávať, nútime ich k tomuto kroku cez kredity a na druhej strane im neumožníme tieto náklady, ktoré sú podľa mňa náklady súvisiace s výkonom povolania, uplatniť ako odpočítateľnú položku dane. Druhá poznámka, ktorú si dovolím, je k § 6 ods. 10, ktorým sa zjednocuje výška výdavkov uplatňovaných percentom z úhrnu príjmu z podnikania inej samostatne zárobkovej činnosti z prenájmu na výšku 40 %. Po celé obdobie počúvame vizionárske prejavy predstaviteľov terajšej vládnej koalície o tom, že ako z dlhodobého hľadiska je potrebné riešiť aj štruktúru hospodárstva Slovenskej republiky, štruktúru príjmov štátneho rozpočtu, a ja by som sa zamyslel opäť nad logikou tohto kroku. Ak si povieme, že 80 % hrubého domáceho produktu na Slovensku je tvorených zhruba necelou stovkou veľkých spoločností, a keď si zoberieme štruktúru hospodárstva napríklad Spolkovej republiky Nemecko, kde zhruba rovnaký objem HDP je tvorené 60 % malých a stredných podnikov, tak nijako mi nevychádza, že ak máme smerovať k prosperujúcim a dlhodobo zabehnutým ekonomikám na západ od našich hraníc, takže by tento krok napomáhal tomuto smerovaniu. Ja si dovolím upozorniť aj na to, že živnostníci sú veľmi často zneužívaní veľkými spoločnosťami alebo väčšími spoločnosťami, kde poskytujú svoje služby, častokrát si platia dôchodkové poistenie z minimálneho základu, budú mať problémy v starobe a jednoducho ešte dnes za týchto okolností, najmä z toho, aby sme odstraňovali problémy, o ktorých vieme, im zvyšujeme vymeriavací základ a nútime ich platiť väčšie dane, svojím spôsobom tým pádom aj väčšie zdravotné a sociálne poistenie, ale predovšetkým väčšie dane. Myslím si, že toto je takisto krok zlým smerom. Poslednú poznámku, ktorú si dovolím si predniesť tu tejto ctenej snemovni, je § 13, ktorým dochádza k zrušeniu oslobodenia príjmov z prenájmu a predaja majetku obcí a vyšších územných celkov, ako aj rozpočtových organizácií, ktorých zriaďovateľom je obec alebo vyšší územný celok. Pán minister, dlhodobým zámerom, ktorý vy deklarujete, je ozdravenie verejných financií. Ja vás chcem z tohto miesta upozorniť, že obce a mestá vstupujú do okruhu verejných a že verejnými financiami nie je len štátny rozpočet. Tento krok, ktorý vy navrhujete v tomto paragrafe, hovorí o reálnom zámere vlády, ktorým je ozdravenie štátneho rozpočtu bez ohľadu na to, aký to bude mať dopad na rozpočty obcí a miest a vyšších územných celkov, a tým pádom de facto bremeno nehospodárneho hospodárenia alebo zlého hospodárenia presúvate na mestá a obce, vyššie územné celky, ktorým beriete peniaze a hovoríte, že no veď tí zlí, ktorí zle hospodária, sú niekde mimo nás, my sme tí pekní, čistí, ktorí chceme túto republiku pohnúť dopredu. Myslím si, že tento zámer je opätovne obludný. Ja si dovolím upozorniť v tejto súvislosti na kvantifikáciu nových povinností a úloh len obcí, ktoré vyplývajú z návrhov zákonov, ktoré sa týkajú roku 2011. Zákon o sociálnych službách a pripravované novely zákona, ktoré riešenia financovanie neverejných poskytovateľoch sociálnych služieb, 58,8 mil. eur. Školský zákon, budovanie a rozširovanie tried v základných školách, v materských školách v dôsledku zníženia maximálneho počtu detí, materiálové náklady, zvyšovanie počtu pracovníkov, dopad nie je kvantifikovaný, ale reálne nebude malý. Zákon o pedagogických zamestnancoch 7,1 mil. eur v roku 2011. Stratégia rozvoja verejných knižníc 9,7 mil. eur v roku 2011. Novela zákona o dani z príjmov, zrušenie oslobodenia, o ktorom hovorím, je 17 mil. eur, 17 mil. eur dopad na rozpočty obcí a miest. Novela zákona o sociálnom poistení na rok 2011 4,9 mil. eur. A môžem takto pokračovať ďalej a tých zákonov, ktoré sa budú dotýkať obcí a miest, je podstatne viacej. Ja sa k tejto téme opätovne vrátim, keď budeme prerokovávať zákon o miestnych daniach a poplatkoch, keď budem opätovne poukazovať, že ten návrh zákona je nezmyselný, lebo snažíme sa preniesť bremeno zo štátu na obce a mestá, ktorým berieme peniaze tým, že im trebárs zákonom o miestnych daniach a poplatkoch ideme zväzovať ruky, sa snažíme presunúť bremeno daňovej záťaže na obyčajných obyvateľov v podobe miestnych daní za ich obydlia a tak ďalej atď. Toto je tvrdá pravicová politika, ktorá hovorí o jednom jedinom – zdražovať a všetky dôsledky prenášať na bedrá občanov, s čím nemôžeme v žiadnom prípade súhlasiť. Tento zákon rozhodne nepodporíme. Ďakujem pekne. (Potlesk.)